Dr Johannes Amerbach isch um 1440 z Reutlinge in Schwabe [1] oder z Amorbach in Franke [2] uf d Wält cho. Si Vater isch mögligerwiis dr Amorbacher Bürgermeischder Peter Welker gsi.[2] Er het z Baris an dr Sorbonne gschdudiert biim Johann Heynlin vom Stein (latinisiert Johannes Lapidanus), wo dr Buechdruck z Baris iigfüehrt het, und s Schdudium mit em Titel Magister artium abgschlosse. Er isch denn noch Dütschland zrugg und het z Nürnberg in dr Ufficin vom Anton Koburger as Korrekter gschafft.[1] Won er noch Basel cho isch het er zwüsche 1475 und 1480 ä Druckerei ufgmacht underem Name Hans Venediger.[2] 1481 isch er Mitglied vo der Safranzumft worde, 1483 het er s Basler Bürgerrecht übercho, noch em Rotsbrotokol as "Hans von Emmerpach der Drucker", aber erscht im Johr druf isch s im Rothe Buch iidrait worde.